Khalil Gibran

Gibran Khalil Gibran (arabeg : جُبْرَان خَلِيل جُبْرَان Jibrān Khalīl Jibrān, , bet ganet d'ar 6 a viz Genver 1883 e Bcharri, Gouarnelezh Menez Liban, Impalaeriezh otoman, ha marvet d'an 10 a viz Ebrel 1931 e New York, Stadoù-Unanet Amerika, a oa ur skrivagner, ur barzh hag un arzour ar gweled libanat-ha-stadunanat.

Brud a c'hounezas dre e bennoberenn The Prophet, bet skrivet war-eeun e saozneg hag embannet e New York e 1923. Buan e troas al levr d'ur best-seller er bed a-bezh, troet ma 'z eo bet e tremen 100 yezh ha rannyezh .

Ur skrivagner hollvrudet en daou du eus ar Meurvor Atlantel e oa Khalil Gibran da vare e dremenvan, d'an oad a 48 vloaz, peogwir e oa bet troet The Prophet en alamaneg hag e galleg dija.

Hervez e vuhezkriverien Suheil Bushrui ha Joe Jenkins, alies e voe gennet buhez Khalil Gibran etre emsavadenn Friedrich Nietzsche, hollzoueouriezh William Blake ha kevrinegezh ar soufiegezhBushrui & Jenkins 2001.. Gant meur a zodenn e pledas ar skrivagner en e skridoù liestumm. 

Anv
Arabeg
Setu anv arabek klok ar skrivagner en e stumm hengounel, eleze gant e ziagentiezh : جبران بن خليل بن ميخائيل بن سعد جبران Jubrān bin Khalīl bin Mīkhā'īl bin Sādi Jubrān, ma talvez بن bin kement ha "mab" Sālim, Farrāj ʻAṭā. كشاف معجم المؤلفين لكحالة ("Meneger geriadur Kahala ar skrivagnerien"). Riyadh : King Fahad National Library, 1998 .
Treuzlizherennadur
An treuzlizherennadur saoznek diwar an arabeg eo "Gibran Khalil Gibran" ; unan all eo Jibrān Xalīl Jibrān, hervez ar reolad izelvroek EALL (Encyclopedia of Arabic Language and Linguistic)<ref> Cachia, Pierre. Arabic literature – An Overview. London : RoutledgeCurzon, 2002  </ref> Reichmuth, Philipp. Transcription. In : Encyclopedia of Arabic Language and Linguistics, levrenn 4. Leiden : Brill Academic Publishing, 2008 , pp. 515-520.. Un trede treuzlizherennadur eo "Ǧibrān Ḫalīl Ǧibrān", hervez ar reolad alamanek DIN 31635 . A-fet distagadur e kaver  ivez.

A-c'houde ur fazi reizhskrivadur graet gant ar Josiah Quincy School e Boston en e anv-bihan e voe marilhet evel Kahlil Gibran.

Gant an anv-bihan-se e reas hiviziken evit sinañ an oberennoù a skrive e saozneg Gibran, Jean & Kahlil. Kahlil Gibran – His Life and World. New York : Interlink Books, 1991  . Meur a deul a ra gant ar reizhskivadur-se, hogen gant Khalil e rae ar skrivagner en e oberennoù arabek.

Buhez
D'ar 6 a viz Genver 1883 e voe ganet Khalil Gibran e kêriadenn Bcharri, ur 60 km bennak war-nij er biz da Veirout e Gouarnelezh Menez Liban, a oa en Impalaeriezh otoman d'ar mare-se. Un tailhanter e oa e dad Khalil ; e vamm, Kamileh Rahmeh, he devoa bet ur mab dre un dimez kent, ha div c'hoar goude an danvez skrivagner.

Kristenien varonit e oa e familh, a voe evit ar bugel ur skouer a gendoujañs dre nac'hañ kenderc'hel ar rakvarnioù relijiel hag ar bigoderezh en o buhez pemdezBushui & Jenkins 2001, p. 55..

D'e 5 bloaz, e 1888, e voe kaset da skol vihan Bcharri, a oa dalc'het gant ur beleg ; eno e krogas da zeskiñ arabeg, sirieg hag an niveroniezhGibran 2016.Naimy 1986.Karam 1981..

Implijet en ur stal apotikerezh e oa tad Khalil Gibran, hogen ur c'hoarier daonet e oa ; kement a zle a sammas ma voe skarzhet ha man eas da dailhanter. Heñvel a c'hoarvezas gantañ arre e 1891, ha dre m'en devoa c'hwibet tud evit paeañ e zle e voe bac'het ; e di hag e holl vadoù a voe kenkizet gant ar pennadurezhioù Cole, John Ricardo Irfan "Juan". . Divac'het e voe e 1894, hogen e 1895, pa oa Khalil 12 vloaz, e tivizas ar vamm divroañ da Stadoù-Unanet Amerika da heul he breur, gant he fevar a vugale, evit klask gwelloc'h buhez ; e Liban e chomas an tad .
Endra edo ar vamm o labourat evel kemenerez e voe enskrivet he mab en ur skol e Boston evit an enbroidi da zeskiñ saozneg, ma voe merzet dizale e zonezonoù gant ur c'helenner e lakaas da gemer kentelioù en ur skol-arzoù-kaer. Eno, ar gelennerien a lakaas an deskard da gejañ ouzh al luc'hskeudenner hag embanner Fred Holland Day (1864-1933), a galonekaas an arzour yaouank. E 1898, pa oa 15 vloaz, embannerien e Boston a gemeras tresadennoù graet gantañ evit skeudenniñ goloioù levrioù ; en hevelep bloaz avat, e familh a adkasas Khalil Gibran da Liban evit studiañ al lennegezh arabek er skolaj katolik Collège de la Sagesse e Beirout e-pad tri bloaz, evit ma stagfe ouzh e sevenadur kentoc'h eget ouzh hini ar C'hornôg ; galleg a zeskas eno ivez. En e vloavezh diwezhañ er skolaj e krouas Khalil Gibran ha studierien all ur gazetenn da embann barzhonegoù, ha d'e 18 vloaz e voe diplomet gant ar meneg uhelañ. Goude-se ec'h eas da Bariz da studiañ al livouriezh ; tremen dre C'hres, Italia ha Spagn a eure war e hent da Vro-C'hallGhougassian 1973, p. 26..

Pa varvas e c'hoar yaouankañ da 14 vloaz e miz Ebrel 1902 e tistroas Khalil da Voston, ma varvas e hantervreur hag e vamm d'o zro e 1903. Dav e voe d'ar paotr 20 vloaz kavout bod ha boued e ti e c'hoar all, a oa kemenerez evel he mamm.

E miz Genver 1904 e voe lakaet tresadennoù Khalil Gibran war ziskouez e studio F. H. Day e Boston. Eno e kejas ouzh an desaverez ha renerez-skol Mary Haskell (1873-1964), a voe he madoberourez a-hed e vuhez. Er bloaz-se ivez e kejas ouzh rener ar gazetenn Al-Mohajer (المهاجر "An divroad"), ma krogas da embann pennadoùMoss & Galens 2004, p. 65.. E 1905 e voe embannet e skrid arabek kentañ, "Ur brastres eus arz ar sonerezh" (نبذة في فن الموسيقى), gant skourr Al-Mohajere New York. E 1906 e voe embannet "Nimfezed an draoñienn" (عرائس المروج) en hevelep doare. E deroù 1908, Mary Haskell a lakaas an arzour da gejañ ouzh div vignonez dezhi, ar skrivagnerez Charlotte Teller hag ar gelennerez war ar galleg Émilie "Micheline" Michel ; an div a asantas kemer an dalc'h evit an arzour yaouankNajjar 2018.. Nebeut goude e voe embannet romant arabek kentañ Khalil Gibran, "Speredoù disuj" (الأرواح المتمردة), ma save enep pep aotrouniezh, ha bedel pe speredel e vefeSherfan 1974, pp. 212-213. — devet e voe al levr e marc'hallac'h Beirout gant ar pennadurezhioù otoman Amirani,Shoku & Hegarty, Stephanie. .
Adalek miz Gouere 1908 betek 1910 e voe Khalil Gibran e Pariz a-nevez, e studi war an arzoù-kaer en Académie Julian o vout arc'hantet gant Mary Haskell. Eno e kejas ouzh izili ur strollad politikel eus Siria hag a oa o stourm a-enep beli an Impalaeriezh otoman a-c'houde Dispac'h an Durked Yaouank (Jön Türk Devrimi e turkeg) e 1908Waterfield 1998, pennad 5. ; lod eus o mennozhioù politikel hag enepkloer a levezonas ar skrivagner yaouank, ha diwezhatoc'h e voe berzet e skridoù gant pennadurezhioù an Impalaeriezh. E-kerzh e studi, e 1909, e labouras e-pad un nebeud sizhunvezhioù e studio al livour gall Pierre Marcel-Béronneau (1869-1937), un digarez evit kuitaat an Académie ; e miz Kerzu e voulc'has un heuliad poltredoù gant ar c'hreion du, a anvas The Temple of Arts ("Azeuldi an Arz") diwezhatoc'h, anezho tud brudet e amzer hag en tremened evel Claude Debussy, Carl Jung ha William Butler YeatsWaterfield 1998, pennad 6. .

E miz Mezheven 1910 e voe Khalil Gibran e London, hag e miz Here e lestras e Boulogne-sur-Mer war-du New York ; e miz Du e voe distro da VostonGhougassian 1973, p. 30..
E miz C'hwevrer 1911, pa oa 28 vloaz, ec'h emezelas e Boston ouzh ar Golden Links Society ("Kevredigezh al Liammoù Aour"), un aozadur sirian etrebroadel ma tistagas prezegennoù a-du gant pep dizalc'hiezh diouzh an Impalaeriezh otoman Waterfield 1998, pennad 8.. En hevelep bloavezh en em stalias e New York, ma voe embannet e levr saoznek kentañ, The Madman ("Ar Sod"), e 1918 ; div oberenn saoznek all a oa war e stern e-keit-se, The Prophet ha The Earth Gods ("Doueed an Douar") Juni, Anne (troerez). Kentskrid da : Gibran, Khalil. Les Dieux de la Terre. Roazhon : Éditions La Part Commune, 2000  .
Adalek 1912 e kenskrivas gant ar skrivagnerez ha barzhez libanat-ha-palestinat May Ziyada (1886-1941), hag embannet e voe e romant barzhoniel arabek "Eskell torr" (الأجنحة المتكسرة) gant ar gazetenn Meraat-ul-Gharb (مرآة الغرب "Melezour ar C'hornôg") ; ar skrivagner a brofas ur skouerenn da Vay Ziyada, a oa o chom en Egipt, evit ma vefe burutellet an oberenn gantiFerris 1959, p. 38. Ar skrivagnerez palestinat a respontas ne oa ket a-du penn-da-benn gant soñjoù ar barzh a-zivout ar garantez, ha re gornôgel e oa lod eus e vennozhioù, hervezi. Mignoniezh a chomas etrezo evelatoGhougassian 1973, p. 31. petra bennak ma ne gejjont biskoazh an eil ouzh egile, ha May Ziyada a azgwelas holl levrioù Kh. GibranSchuster 2003, p. 38..

E 1913 e krogas Khalil Gibran da zegas pennadoù d'ar gazetenn nevez Al-Founoun (الفنون "An Arzoù") ; enni e voe embannet "Un daerenn hag ur minc'hoarzh" (دمعة وابتسامة) e 1914. E miz Kerzu ar bloaz-se e voe diskouezet 25 livadur ha 19 tresadenn an arzour er Montross Gallery e New York  ; un diskouezadeg all, 40 dourlivadur enni, a voe e 1917 e stal ar marc'hadour oberennoù arzel M. Knoedler & Co., e New York bepred, ha da-heul e voe diskouezet 30 dourlivadur er stal Doll & Richards e Boston.. Plijet-bras ganto e voe al livour stadunanat Albert Pinkham Ryder (1847-1917) ; miz goude e kasas Kh. Gibran ur varzhoneg e komz-plaen d'al livour, a voe meneget gant an arzvarnour Henry McBride (1862-1962) ha pelloc'h gant kazetennoù en SUA a-bezh — ar wech kentañ ma voe meneget anv Khalil Gibran en AmerikaWaterfield 1998, pennad 9.. E deroù 1915 e oa bet lennet div varzhoneg all gant ar gevredigezh Poetry Society of America — "danvez diaoulek ha distrujus" e oant, da lavar Corinne Roosevelt Robinson, c'hoar yaouank Theodore RooseveltOtto 1967., ar pezh na viras ket outi a zegemer ar barzh en he zi meur a wezh adalek 1918.

En arabeg e oa bet an darn vrasañ eus oberennoù embannet Khalil Gibran betek neuze ; e saozneg avat e voe ar pep muiañ eus e labour adalek 1918, ar bloaz ma teuas The Madman a-zindan gwaskoù an ti-embann Alfred A. Knopf e New York. Bloaz goude e voe embannet "Lidambrougoù" (المواكب) gant Meraat-ul-Gharb ha Twenty Drawings gant Alfred A. Knopf.
E 1920, Kh. Gibran ha barzhed all a adsavas ar Pen League (الرابطة القلمية al-rābiṭah al-qalamīyah "Kevre ar Pluennoù"), a oa bet krouet e 1916 gant daou varzh sirian : Abd a-Masih Hadda (1880-1963) ha Nasib Arida (1887-1946) kent mont da get er bloaz-se end-eeun .

En ul lizher a gasas e 1921 d'ar skrivagner libanat Mikhail Naimy (1889-1988), Khalil Gibran a skrivas e oa bet lavaret dezhañ gant mezeien e oa ret dezhañ  paouez gant pep labour ha pep striv e-pad c'hwec'h miz, hag ober netra nemet debriñ, evañ ha diskuizhañ Naimy 1985, p. 252.. Bloaz war-lerc'h e voe erbedet dezhañ  chom pell diouzh ar c'hêrioù hag ar vuhez eno , neuze e feurmas un ti war ribl ar mor e-pad tri mizNaimy 1985, p. 254. ; en ti-se, e Scituate (Massachusetts), e skrivas lod eus ar gwellañ barzhonegoù arabek en devoa skrivet biskoazh, emezañ Waterfield 1998, pennad 11, notenn 38.. Oadet a 38 vloaz e oa ar skrivagner.

Daou levr gant Khalil Gibran a zeuas er gouloù e 1923 : "Nevezentioù hag ardigelloù" (البدائع والطرائف) e Kaero ha The Prophet e New York, a voe gwerzhet mat daoust d'an degemer klouar digant ar skridvarnourien. Da-geñver un abadenn lenn The Prophet e Manhattan e kejas an aozer ouzh ar varzhez Barbara Young (1878-1961), a droas da sekretourez a-youl-vat ar skrivagner adalek 1925 betek e dremenvanGhougassian 1973, p. 32..Sand and Foam ("Traezh ha spoum") a voe embannet e 1926, heuliet gant Jesus, the Son of Man ("Jezuz, Mab Mab-Den") e 1928.

E deroù 1929 e voe kavet e oa koeñvet betek re avu ar skrivagner Waterfield 1998, pennad 11.. Ar vezeien a urzhias dezhañ paouez da labourat e-pad ur bloavezh a-bezh, ar pezh a oa  poaniusoc'h eget ar c'hleñved , a skrivas ar barzhNaimy 1985, p. 261. D'ar 14 a viz Meurzh 1931 e voe embannet The Earth Gods gant Alfred A. Knopf, ha d'an 10 a viz Ebrel 1931 e varvas Khalil Gibran d'an oad a 48 vloaz, diwar kirroz an avu ha deroù an dorzhellegezh en unan eus e skeventGhougassian 1973, p. 30. — hogen an alkool hepken e oa abeg marv ar skrivagner, hervez Robin WaterfieldWaterfield 1998, pennad 12..
 180pxAr Gibran Museum m'emañ korf Khalil Gibran e Bcharri A skrid e fell din a vefe skrivet war ma bez Bev on, eveldoc'h. Ha war-sav en ho kichen emaon bremañ. Serrit ho taoulagad ha sellit tro-dro-deoc'h, ha ma gwelet a reot e-tal deoc'h. Gibran.  Kairouz, Wahib. Gibran in His Museum. Jounieh : Bacharia, 1995, p. 104.
Nac'h e reizhoù diwezhañ a eure Khalil Gibran war e wele en ospital. Kent mervel en devoa lavaret e felle dezhañ bout beziet e Liban. E bered Mount Benedict e Boston e voe miret e gorf kent e gas da Brovidence d'an 23 a viz Gouere hag alese da Liban war ar mordreizher gall Sinaia SS . E miz Eost ec'h erruas ar c'horf e Beirout, ma voe lezet en un iliz nepell diouzh ar porzh e-keit-m'edo ur c'henderv d'ar barzh o prenañ manati Mar Sarkis e Bcharri, a voe troet d'ar Gibran Museum m'emañ Khalil Gibran oc'h ehanañ .

Dre destamant e profas Kh. Gibran d'e gêr c'henidik holl c'hounidoù da zont e oberennoù en SUA, da vezañ dispignet evit "gwellaennoù keodedel" ; da Vary Haskell e lezas kement tra a oa en e studioDaoudi 1981, p. 32.. E 1950, ar skrivagnerez a brofas d'an Telfair Museum of Art e Savannah (Georgia) he dastumad oberennoù gant Khalil Gibran, eleze tost da gant oberenn, pemp taolenn en eoul war lienn en o zouezMc Cullough 2005, p. 184..

Oberennoù
Skridoù
Meur a stumm a roas Khalil Gibran d'e skridoù : barzhonegoù, parabolennoù, tammoù kaozeadennoù, istorioù berr, fablennoù, arnodskridoù politikel, lizhiri ha pennlavaroùJason 2003, p. 1413.. Daou bezh-c'hoari saoznek ha pemp pezh arabek a voe embannet goude e dremenvan, etre 1973 ha 1993 ; tri fezh saoznek all zo chomet diechu ha diembann : The Banshee, The Last Unction ("An oleviñ diwezhañ") ha The Hunchback or the Man Unseen ("An tort pe ar gwaz diwelus")Waterfield 1998, pennad 11, notenn 83..

Ar relijionoù, ar justis, er frankdiviz, ar skiantoù, ar garantez, an eurvad, an ene, ar c'horf hag ar marv eo an dodennoù pennañ en oberennoù ar skrivagnerMoreh 1988.. 

E-pad pell e voe dismegañset Khalil Gibran gant ar skridvarnourien hag ar ouezeien gornogel, daoust d'an darn vuiañ eus e oberennoù bout bet skrivet e saozneg, met nepred n'o deus degaset arguzennoù solius en e enep, moarvat abalamour ma 'z int bet dic'houest d'e renkañ e rummad pe rummad en hengoun al lennegezh kornogel dre ma n'o deus ket komprenet nag en ijin ar skrivagner nag en e zoare da blediñ gant an naturEl-Hage 2002, p. 92. : re bell e oa sevenadur ar bed arabek diouzh hini ar bed angl-ha-saoz.
♦ Levrioù
1905 : "Ur brastres eus arz ar sonerezh" (نبذة في فن الموسيقى), arnodskrid
1906 : "Nimfezed an draoñienn" (عرائس المروج)
1908 : "Speredoù disuj" (الأرواح المتمردة)
1912 : "Eskell torr" (الأجنحة المتكسرة), romant berr barzhoniel
1914 : "Un daerenn hag ur minc'hoarzh" (دمعة وابتسامة)
1918 : To Albert Pinkham Ryder, barzhoneg kaset d'al livour ha skignet goude • The Madman, His Parables and Poems ("Ar Sod, e barabolennoù hag e varzhonegoù")
1919 : "Lidambrougoù" (المواكب) • Twenty Drawings ("Ugent tresadenn")
1920 : "Barroù-amzer" (العواصف) • The Forerunner ("An diaraoger")
1923 : "Nevezentioù hag ardigelloù" (البدائع والطرائف) • The Prophet1926 : Sand and Foam ("Traezh ha spoum")
1928 : Jesuz, the Son of Man ("Jezuz, Mab Mab-Den")
1931 : The Earth Gods ("Doueed an Douar")
Dalif
1932 : The Wanderer ("Ar c'hantreer")
1933 : The Garden of the Prophet ("Liorzh ar Profed")
1973 : Lazarus and his Beloved ("Lazar hag e vuiañ-karet"), pezh-c'hoari
1981 : The Blind ("An dall"), pezh-c'hoari
1993 : "An den diwelus" (الرجل غير المنظور), "Etre noz ha beure" (بين الليل والصباح), "Dremmoù livet" (الوجوه الملونة), "Deroù an dispac'h" (بدء الثورة), "Ar roue hag ar maesaer" (ملك البلاد وراعي الغنم), pemp pezh-c'hoari
Diechu ha diembann
Tri fezh-c'hoari : The Banshee, The Last Unction ("An oleviñ diwezhañ") ha The Hunchback or the Man Unseen ("An tort pe ar gwaz diwelus").
♦ Dastumadoù (dalif an holl)
1934 : Prose Poems1947 : Secrets of the Heart1951 : A Treasury of Kahlil Gibran1960 : Thoughts and Meditations1962 : A Second Treasury of Kahlil Gibran • Spiritual Sayings1963 : Voice of the Master1965 : Mirrors of the Soul1972 : Between Night & Morn1975 : A Third Treasury of Kahlil Gibran1994 : The Storm • The Beloved • The Vision1995 : The Eye of the Prophet • The Treasured Writings of Kahlil GibranArzoù ar gweled
Tremen 700 tresadenn ha taolenn a voe graet gant Khalil Gibran.

Oberennoù all a c'heller gwelet el lec'hiennoù Telfair Museums, Metropolitan Museum of Art, New York ha State Library, Sydney.

The Prophet
Daoust da zegemer klouar ar skridvarnourien e 1923, The Prophet a reas berzh goude 1930, ha mui-ouzh-mui er bloavezhioù 1960 a-drugarez da luskad an "enepkultur" en SUA ha d'al luskadoù New Age er bloavezhioù 1970. Dizehan ez eo bet adembannet abaoe 1923, ha lennet e vez er bed a-bezh hiziv c'hoazh.
Troidigezhioù
AcehegKomzet e proviñs Aceh, e beg gwalarn enezenn Sumatera. • Afrikaneg • AlamanegAlamagn, Aostria, Suis. • Albaneg • Amhareg • ArabegBro-Saoz, Egipt, Liban. • ArmeniegKornôg, Reter. • Asameg • Azeri • Banglaeg • Bikoleg • Bokmål • Braille saoznek • Brezhoneg • Bulgareg • Daneg • Elzaseg • Esperanteg • Estoneg • Euskareg • Faeroeg • Filipineg • Finneg • GallegBro-C'hall, Belgia, Kanada, Suis. • Goudjarateg • Gresianeg • Hebraeg • Hindeg • HungaregIndonezeg • Islandeg • Italianeg • IzelvroegBelgia, Izelvroioù. • Japaneg • Kabileg • Kannadeg • Katalaneg • Kernoweg • Koreaneg • Kotavaeg • Kroateg • Kurdeg • Latveg • Lituaneg • Lombardeg • Makedoneg • Malayalameg • Malayeg • Malteg • Marateg • Nepaleg • Norvegeg • Nynorsk • Okitaneg • Ouigoureg • Ourdoueg • Pachtoueg • Pandjabeg • Papiamento • Perseg • Poloneg • PortugalegPortugal, Brazil. • Romeg • Roumaneg • Rusianeg • Serbeg • Sinhaleg • Slovakeg • Sloveneg • Sothoeg an Norzh • SothoegSothoeg ar Su. • Sougbouaneg • SpagnolegSpagn, Arc'hantina, Chile, Kolombia, Mec'hiko, Peru, Uruguay. • Svedeg • Swahileg • SiriegIraq, Sveden. • Tagalogeg • Taieg • Tamazigteg • Tamileg • Tchekeg • Telougoueg • Tigrigneg • Tsongeg • Tswaneg • Turkeg • Ukraineg • Vietnameg • Xhosaeg • Yideg • Zouloueg
Azasadennoù
Ur film azasaet diwar The Prophet a voe sevenet e 2014 gant ar Stadunanad Roger Allen 32px|link=https://www.imdb.com/title/tt1640718/

Enorioù
Ouzhpenn d'ar Gibran Museum e Bcharri, meur a lec'h hag a vonumant zo bet dediet da Ghalil Gibran dre ar bed.

 Ur c'hrater war ar blanedenn Merc'her a voe anvet Gibran en enor d'an arzour e 2009 .

Levrlennadur
Gant Khalil Gibran
 Ar Profed. Troidigezh gant Alan Dipode. Dundee : Evertype, 2021 

 Œuvres complètes. Paris : Bouquins, 2006 
Diwar-benn Khalil Gibran
 Bushrui, Suheil & Jenkins, Joe. Kahlil Gibran: Man and Poet – A New Biography. London : Oneworld Publications, 2001 
  Bushrui, Suheil. Blue Flame – The Love Letters of Kahlil Gibran to May Ziadeh. London : Addison-Wesley Longman, 1983 
 Corm, Charles. The Sacred Mountain. Notre Dame, Indiana : University of Notre Dame Press, 2004 
 Daoudi, M. S.. The Meaning of Kahlil Gibran. New York : Citadel Press, 1981 
 El-Hage, George Nicolas. William Blake and Khalil Gibran – Poets of Prophetic Vision. Zouk Mosbeh, Liban : Notre Dame University, 2002 
 Ferris, Anthony R. (1959 — Lizheroù gant Khalil Gibran). Kahlil Gibran: A Self-Portrait. Paris : Publisud, 1991 
 Gibran, Jean & Kahlil. Kahlil Gibran: Beyond Bordezrs. New York : Interlink Books, 2016 
 Ghougassian, Joseph P.. Wings of Thought — Kahlil Gibran, author of The Prophet. New York : Philosophical Library, 1973 
 Jason, Philip K.. Critical Survey of Poetry, levrenn 3. Pasadena, California : Salem Press, 2003, p. 1413 
 Karam, Antoun Ghattas. La vie et l'oeuvre littéraire de Gibran Khalil Gibran. Beirout : Dar an-Nahar, 1981 
 McCullough, Holly Koons. Telfair Museum of Art. Savannah : Telfair Museum of Art, 2005 
 Moreh, Shmuel. Studies in Modern Arabic Prose and Poetry. Leiden : Brill, 1988 
 Moss, Joyce & Galens, David. World Literature and Its Times – Middle Eastern Literatures and Their Times. Farmington Hills, Michigan : Gale, 2004 
 Naimy, Mikhail. Kahlil Gibran: A Biography. New York : Philosophical Library, 1985 
 Naimy, Nadeem. The Lebanese Prophets of New York. Syracuse, New York : Syracuse University Press, 1986 
 Najjar, Alexandre. Gibran. Beirout : L'Orient des livres, 2018 
 Sherfan, Andrew Dib. A third treasury of Kahlil Gibran. New York : Citadel Press, 1974 
 Schuster, Shlomit C.. The Philosopher's Autobiography – A Qualitative Study. Westport, Connecticut : Praeger, 2003 
 Waterfield, Robin. Prophet – The Life and Times of Kahlil Gibran''. New York : St. Martin's Press, 1998 

Liammoù diavaez






Notennoù

Rummad:Ganedigezhioù 1883
Rummad:Marvioù 1931
Rummad:Skrivagnerien Liban
Rummad:Skrivagnerien SUA
Rummad:Skrivagnerien arabek
Rummad:Skrivagnerien saoznek
Rummad:Barzhed SUA
Rummad:Livourien SUA